SKRIFTLIG FORESPØRGSEL E-0571/98

af Graham Watson (ELDR) til Kommissionen

(4. marts 1998)

Om: Direktivet om kvalitetskrav til skaldyrvande 79/293/EØF

Den 17. december 1997 afsagde Højesteret i London en dom vedrørende skaldyrvandsdirektivet(1). Tvisten drejede sig om en muslingefiskers påstand om, at han blev nødt til at opgive sit erhverv, fordi South West Water Services ikke på effektiv vis behandlede sit spildevand.

Dommen fastslår, at borgere i EU, der lider tab som følge af EU's miljønormer, ikke kan sagsøge de statslige myndigheder, herunder vandforsyningsselskaber i henhold til EU-retten. Statens forpligtelser er alt for generelle til, at offentligheden kan have rettigheder på miljøområdet, der kan håndhæves ad rettens vej.

Dommen lader imidlertid til at være i strid med EF-Domstolens afgørelse fra december 1996 vedrørende direktivet om kvalitetskrav til skaldyrvande, hvori det bekræftes, at personer, der er berørt af et direktiv, som har betydning for den menneskelige sundhed, må kunne støtte sig til obligatoriske bestemmelser for at kunne håndhæve deres rettigheder.

Mener Kommissionen, at skaldyrfiskere i lyset af afgørelsen fra EF-Domstolen har ret til at kræve, at deres skaldyrvande og levebrød er beskyttet mod forurening?

Kan Kommissionen bekræfte, at dette er den første dom fra en domstol i EU om staters erstatningsansvar over for enkeltpersoner som følge af et sådant direktiv?

Efter Kommissionens meddelelse af 22. oktober 1996, hvori der blev givet udtryk for nødvendigheden af, at flere miljøsager blev behandlet af de nationale domstole, og i lyset af den engelske Højesterets afgørelse, vil Kommissionen da foretage en fornyet undersøgelse af den nuværende gennemførelse af EU's miljølovgivning i Det Forenede Kongeriges lovgivning for at vurdere, hvorvidt den virkelig håndhæves i tilstrækkelig grad?

Svar afgivet på Kommissionens vegne af Ritt Bjerregaard

(20. april 1998)

Det ærede medlem har gjort Kommissionen opmærksom på en nylig højesteretsdom i Det Forenede Kongerige vedrørende Rådets direktiv 79/923/EØF om kvalitetskrav til skaldyrvande. Kommissionen har ikke set dommen og kan derfor ikke svare detaljeret på det ærede medlems spørgsmål. Eftersom Kommissionen ikke kender til højesteretdommens præcise indhold, kan den derfor ikke bekræfte, om dette er den første dom af sin slags fra en domstol i EU.

Det ærede medlem henviser også til en afgørelse fra EF-Domstolen i 1996, som Kommissionen går ud fra er dommen i sag C-298/95, Kommissionen mod Forbundsrepublikken Tyskland, som omhandlede, at der inden for de fastsatte frister ikke var truffet alle de nødvendige foranstaltninger for at efterkomme artikel 3 og 5 i Rådets direktiv 78/659/EØF.

Domstolen meddelte, at: "i alle de tilfælde, hvor en manglende overholdelse af de påkrævede foranstaltninger kan bringe menneskers sundhed i fare, skal de pågældende kunne påberåbe sig bindende retsforskrifter for at kunne håndhæve deres rettigheder." Denne dom omhandler hovedsagligt den manglende gennemførelse af Fællesskabets bestemmelser og skal derfor medtages i denne forbindelse. Således genbekræfter Domstolen, at medlemsstater skal gennemføre visse bestemmelser i direktiver i deres retsorden for at borgerne kan påberåbe sig bindende retsforskrifter i den nationale lovgivning. Det er forskelligt fra det princip, som det ærede medlem nævner, om direktiver i sig selv kan give personer rettigheder. Derfor synes denne dom ikke at have direkte relation til det ærede medlems første spørgsmål.

Derudover ønsker Kommissionen at minde det ærede medlem om, at artikel 164 i EF-traktaten fastsætter, at Domstolen skal værne om lov og ret ved fortolkningen og anvendelsen af denne traktat. Derfor er det Domstolen, der skal fortolke Fællesskabets bestemmelser og det er derfor i sidste instans Domstolen, der skal fortolke bestemmelserne i direktiv 79/923/EØF.

Som det ærede medlem er bekendt med, er Kommissionen ansvarlig for at sikre, at bestemmelserne i EF-traktaten, der er grundlaget for Fællesskabet og de foranstaltninger, der er taget i forbindelse hermed, håndhæves af medlemsstaterne. Kommissionen vil undersøge beskyldninger om, at Fællesskabets bestemmelser ikke håndhæves korrekt i medlemsstaterne. I denne forbindelse kan Kommissionen oplyse det ærede medlem om, at den i øjeblikket er igang med at undersøge Det Forenede Kongeriges gennemførelse af direktiv 79/923/EØF.

Kommissionen modtager gerne en kopi af højesteretsdommen og andre oplysninger fra det ærede medlem, der kunne indikere, at Det Forenede Kongerige ikke overholder direktiv 79/923/EØF.

(1) EFT L 281 af 10.11.1979, s. 17.